**PROJEKTNI ZADATAK – DOMOVINSKI RAT**

**I moj tata je hrvatski branitelj, donosim njegovu priču.**

**Jana: Tata, kako i kada si se odlučio uključili u obranu Hrvatske? Na kojem bojištu si se borio?**

**Tata:** Kao i većina ljudi iz mojeg okruženja, bio sam neizmjerno sretan kada je na prvim demokratskim višestranačkim izborima u Hrvatskoj 1990. uvjerljivo pobijedila Hrvatska demokratska zajednica, kada je 30.5.1990. održana konstituirajuća sjednica višestranačkoga Sabora Republike Hrvatske i tako započeo proces stvaranja suverene i samostalne Hrvatske. Nažalost, već 13.5.1990., dok sam se bježeći od suzavca kojeg je na nas bacila policija (tada se zvala milicija) penjao na visoku ogradu oko maksimirskih tribina, bilo mi je jasno da razdruživanje s Jugoslavijom neće proći u miru. Toga dana se igrala utakmica jugoslavenske 1. nogometne lige Dinamo - Crvena zvezda. Utakmica je prekinuta nakon što su srpski navijači izazvali velike nerede i napali nas, hrvatske navijače. Svi smo u šoku gledali kako policajci pendrecima tuku samo hrvatske navijače i na njih bacaju suzavac. Nogometaš Dinama Zvonimir Boban, budući kapetan hrvatske reprezentacije, se hrabro sukobio s policajcem braneći hrvatskog navijača. Događaji koji su slijedili su potvrdili moje sumnje. Do kraja 1990. dio Srba u Hrvatskoj je započeo oružanu pobunu protiv demokratski izabrane hrvatske vlasti - Balvan revoluciju i proglasili su Srpsku autonomnu oblast (SAO) Krajinu. Željeli su dijelove Republike Hrvatske pripojiti Republici Srbiji i stvoriti jedinstvenu srpsku državu (Veliku Srbiju). To nisu mogli ostvariti sami pa je uslijedila agresija Srbije i JNA na Republiku Hrvatsku. U proljeće 1991. započeli su oružani sukobi u Pakracu i na Plitvičkim jezerima, gdje je poginuo prvi hrvatski branitelj Josip Jović. Nakon toga su se oružani napadi srpskih ekstremista, uz pomoć JNA, proširili po cijeloj Hrvatskoj. Priključio sam se 121. brigadi i krenuo na novogradiško bojište, u obranu svoje rodne zapadne Slavonije i oslobađanje okupiranih Okučana i okolnih mjesta (Mašić, Medari, Dragalić, Poljane). Na novogradiškom ratištu sam se borio od kolovoza 1991. do travnja 1992., potom na hercegovačkom ratištu do kolovoza 1992.

**Jana: Koliko si imao godina? Jesi li zbog odlaska u rat ostavio posao?**

**Tata:** Imao sam 29 godina kada sam pristupio obrani Hrvatske, s posla u Zagrebu sam otišao na ratište.

**Jana: S kojim suborcima iz vremena rata se i danas družiš? O čemu najčešće razgovarate?**

**Tata:** Najčešće se družim s našim rođacima koji su sudjelovali u ratu, svojim prijateljima iz djetinjstva koje susrećem kada posjećujemo tvoje bake i djedove u Slavoniji. Uvijek se s tugom i boli prisjetimo naših poginulih suboraca. Razgovaramo o tome kako su se njihove obitelji te ranjeni i nezaposleni branitelji snašli u poslijeratnom životu, pitamo se treba li im kakva pomoć. Za hrvatske branitelje projekt „Zajedno u ratu, zajedno u miru“ nikada ne prestaje. Obljetnice stradavanja hrvatskih branitelja i civila u Domovinskom ratu diljem Hrvatske otvaraju nam stare rane i sjećanja na preživljene strahove, bol i razočarenja kada su neprijatelji napredovali u bilo kojem kraju naše domovine, posebno kada je pao Vukovar. Netko se uvijek pobrine da negativna sjećanja ne traju dugo i skrene razgovor na anegdote s bojišta, međunarodno priznanje Republike Hrvatske, uspješne akcije Bljesak i Oluja te na kraj rata i oslobođenje naše domovine, o kojima razgovaramo s veseljem i ponosom, uz puno smijeha.

**Jana: Kako danas, s odmakom od 30 godina, gledaš na vrijeme početka rata? Bi li opet učinio isto?**

**Tata:** Bili smo prisiljeni braniti domovinu od velikosrpske agresije jer je prijetilo uništenje hrvatskog naroda i države Hrvatske. Domovinski rat je bio obrambeni i pravedni rat, vođen je radi obrane slobode građana Republike Hrvatske i njenog teritorijalnoga integriteta. Vidim da se vrijedilo boriti za ovu državu, bez obzira na današnju političku i ekonomsku situaciju. Za svoj narod i svoju obitelj opet bih učinio isto.

**Jana: Koja je tvoja poruka učenicima i općenito mladima kad se govori o Domovinskom ratu?**

**Tata:** Rat je najveće zlo čovječanstva. U ratu podjednako pate svi, bez obzira na kojoj su od suprotstavljenih strana. Sve se razmirice mogu i trebaju riješiti razgovorom i dogovorom, a nikako neprijateljstvom i ratom.

Moramo se zalagati za trajno poštivanje i zaštitu povijesne istine, dostojanstva i značaja Domovinskoga rata i hrvatskih branitelja. Trebamo iskazati dužno poštovanje prema svakoj nevinoj žrtvi, bila ona hrvatska, srpska ili druge nacionalnosti. Nakon toga se trebamo okrenuti zajedničkoj budućnosti u miru, voleći svoje i poštujući tuđe. Kako je rekao zaštitnik naše župe sveti papa Ivan XXIII. u svojoj enciklici *Mir na zemlji*: „Sve ljude dobre volje čeka ogromna zadaća, a to je zadaća ponovne uspostave suživota u istini, u pravdi, u ljubavi, u slobodi.“

Jana Kekez, 8.a